“สราวุฒิ” ปัดขายบิ๊กล็อต 10 ล้านหุ้น ยันลงทุน DDD ระยะยาว
“สราวุฒิ” ปัดขายบิ๊กล็อต 10 ล้านหุ้น ยันลงทุน DDD ระยะยาว
1 ก.พ. 2561

สืบเนื่องจากช่วงเช้าวันนี้มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท ดู เดย์ ดรีม จำกัด (มหาชน) หรือ DDD จำนวน 21 รายการ ปริมาณ 10,000,000 หุ้น มูลค่ารวม 1.06 พันล้านบาท ราคาเฉลี่ย 106 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น DDD ปิดตลาดวันนี้อยู่ที่ 114 บาท บวก 4 บาท หรือ 3.64% ราคาสูงสุดที่ 117 บาท ราคาต่ำสุดที่ 109.50 บาท มูลค่าซื้อขายที่ 1.43 พันล้านบาท
ทั้งนี้ ผู้สื่อข่าวได้ทำการติดต่อสอบถามไปยัง นายสราวุฒิ พรพัฒนารักษ์ ประธานเจ้าหน้าที่บริหาร และผู้ถือหุ้นใหญ่อันดับ 1 ของ DDD ซึ่งถือหุ้นอยู่ทั้งหมด จำนวน 179,040,700 หุ้น หรือคิดเป็นสัดส่วน 56.66% โดยนายสราวุฒิ เปิดเผยกับ “ข่าวหุ้นธุรกิจออนไลน์” ว่า ตนไม่ได้เป็นผู้ทำรายการบิ๊กล็อตออกมาในวันนี้ (1 ก.พ.2561) ขณะที่ยังไม่มีแผนจะขายหุ้นที่ถืออยู่ออกมาแต่อย่างใด พร้อมทั้งยืนยันว่าจะยังคงถือหุ้นของ DDD ต่อไปในระยะยาว
อย่างไรก็ตาม หากมีความคืบหน้า “ข่าวหุ้นธุรกิจออนไลน์” จะรายงานให้ทราบในเวลาต่อไป